25.10.15

נאום לטקס רבין

עברו שני עשורים מאז נורה ראש ממשלת ישראל בידי יהודי, אזרח המדינה, על רקע של מחלוקת אידיאולוגית.

הזמן, כמו הרוח, שוחק אט אט את זכרונו של רבין האיש וחושף באותה עת את פיגומי הזיכרון הכללי, הלאומי.

זיכרון רצח רבין מושתת להבנתי על ארבע אבני יסוד:

1. יחס היהדות למעשה קנאות דתית.
2. אופן ניהול מחלוקות פוליטיות.
3. קבלת מרות כתנאי לסדר חברתי – מדיני.
4. ערך החיים כערך עליון.

ברשותכם אתייחס הערב לקבלת מרות כאלמנט יסודי וחיוני לשמירה על סדר חברתי ומדיני.

רבי חנינא סגן הכוהנים אמר " הווי מתפלל בשלומה של מלכות שאלמלא מוראה איש את רעהו חיים בלעו" – בשלומה של מלכות רומי העריצה דובר, קל וחומר בשלומה של מלכות ישראל.

ללא ציות לחוקים, מבלי מוֹרא משוטרים, ממערכת המשפט והממשלה לא יכון סדר חברתי, לא ישכון שלום בין האנשים, האלימות תהפוך להיות האמצעי להשגת מטרות, פחד וחוסר שקט יהפכו להיות מנת חלקם של אזרחי המדינה.

לצערנו, התנסינו בעבר כעם ברצח פוליטי של מנהיג, גדליה בן אחיקם, נציב יהודי שמונה ע"י הבבלים על היהודים שנותרו בארץ לאחר חורבן הבית הראשון. בעקבות הרצח לא נותרה כל ריבונות יהודית בארץ ישראל למשך שבעים שנה עד לימי שיבת ציון.

גדליה נרצח בידי יהודי שבמו ידיו השלים לחלוטין את החורבן המדיני בארץ ישראל.

אנחנו מרבים לדבר על אחריות. אחריות אישית ואחריות קולקטיבית. יש משחק נחמד עם אותיות המילה אחריות שחלקכם בוודאי כבר מכיר.

**אחריות**

לנהוג באחראיות פירושו גם לקבל מרות, מרות של הורים , מרות של מורים, מרות של מעסיקים, מרות של השלטון ונציגיו. לא קל לו לאדם המערבי החי בעידן הנוכחי לקבל מרות. אולם תהיה זו התנהגות חסרת אחריות ומסוכנת שלא לקבל מרות.

ניתן לשאול שאלות, לא להסכים, להתווכח ולמחות כל זאת בכבוד ובאמצעים לגיטימיים שישנם לרוב.

אך בסופו של יום יש לגלות אחריות ולקבל עלינו גם גזירות שאנו חולקים עליהן.

גם אז לפני עשרים שנה, ערב רצח רבין נדרשה אותה אחריות, אחריות לאומית לקבל את מרותה של ממשלת ישראל בראשות יצחק רבין. אקדחו של יגאל עמיר הרג את יצחק רבין אך גם פצע את הדמוקרטיה הישראלית.

את פצעיה יחבשו רק לימוד לקחי הרצח ויישומם ובתוכם האחריות בקבלת מרות.